UDTALELSE FRA KOMMISSIONEN

af 8. august 2022

om planen for bortskaffelse af radioaktivt affald fra atomkraftværket Paks II (to VVER 1200-reaktorer) beliggende i Tolna amt i Ungarn

(kun den ungarske udgave er autentisk)

(2022/C 305/01)

Nedenstående vurdering foretages i henhold til Euratomtraktatens bestemmelser, uden at dette berører eventuelle yderligere vurderinger, der skal foretages i henhold til traktaten om Den Europæiske Unions funktionsmåde samt de forpligtelser, der følger heraf og af afledt ret (1).

Den 9. februar 2021 modtog Europa-Kommissionen fra Ungarns Faste Repræsentation almindelige oplysninger om planen for bortskaffelse af radioaktivt affald (2) fra atomkraftværket Paks II, jf. Euratomtraktatens artikel 37.

Kommissionen anmodede om yderligere oplysninger om denne plan den 30. marts, den 9. juni og den 12. juli, og Ungarns Faste Repræsentation forelagde disse oplysninger den 27. april, den 17. juni og den 23. juli. Derudover fremlagde repræsentanter for den ungarske regering supplerende oplysninger på ekspertgruppens plenarmøde, der blev afholdt den 9.-10. juni 2021 (videokonference). På grundlag af de fremsendte almindelige oplysninger og de yderligere oplysninger har Kommissionen udarbejdet følgende udtalelse:

1. Afstanden mellem kraftværket og den nærmeste medlemsstat, dvs. Kroatien, er 75 km. Afstanden til nabolandet Serbiens grænse er 66 km.

2. Under normale driftsforhold er det ikke sandsynligt, at gas- og væskeformige radioaktive udslip vil give anledning til en eksponering af sundhedsmæssig betydning af befolkningen i en anden medlemsstat eller i et tredjeland ifølge den dosisgrænse, som er fastsat i direktivet om grundlæggende sikkerhedsnormer (Rådets direktiv 2013/59/Euratom (3)).

3. Fast lav- og mellemradioaktivt affald vil blive deponeret i det nationale deponeringsanlæg for radioaktivt affald i Bátaapáti. Brugte brændselselementer vil blive midlertidigt opbevaret på stedet (i et nyt anlæg, der skal bygges, og som ikke er omfattet af denne udtalelse). Det planlagte referencescenario er, at brændselselementerne efterfølgende vil blive deponeret i et dybt geologisk depot i Ungarn. Oparbejdning af brugt brændsel kan være en mulighed. Hvis brugt brændsel overføres til et tredjeland med henblik på oparbejdning, skal det returneres til Ungarn med henblik på bortskaffelse efter artikel 4, stk. 2, i direktivet om radioaktivt affald (Rådets direktiv 2011/70/Euratom (4)), i henhold til hvilket det endelige ansvar for en sikker og ansvarlig bortskaffelse af materialet, herunder affald som biprodukt, ligger hos oprindelsesmedlemsstaten, når brugt brændsel overføres til bearbejdning i et tredjeland. Hvis brugt brændsel overføres til et tredjeland med henblik på bortskaffelse, skal følgende krav være opfyldt: i) den kompetente ungarske tilsynsmyndighed skal betragte den brugte brændsel som »radioaktivt affald« i overensstemmelse med definitionen i direktivets artikel 3, stk. 7; ii) ved overførslen skal en aftale om anvendelse af et deponeringsanlæg i bestemmelsestredjelandet være trådt i kraft mellem dette land og Ungarn; iii) betingelserne i direktivets artikel 4, stk. 4, skal være opfyldt, navnlig betingelsen i litra c), ifølge hvilken bestemmelsestredjelandet skal råde over et deponeringsanlæg, der er i drift. Endelig skal det understreges, at formålet med overførslen af brugt brændsel (til oparbejdning eller bortskaffelse) klart skal fastlægges og meddeles på forhånd af de kompetente myndigheder.

4. Skulle der ske utilsigtede udledninger af radioaktive stoffer som følge af en ulykke af den type og størrelse, der er beskrevet i de almindelige oplysninger, vil de doser, som befolkningen i en anden medlemsstat eller i et tredjeland formodes at blive udsat for, ikke være af sundhedsmæssig betydning, jf. de referenceniveauer, som er fastsat i direktivet om grundlæggende sikkerhedsnormer (Rådets direktiv 2013/59/Euratom).

5. De fremsendte almindelige oplysninger og de yderligere oplysninger indeholdt data vedrørende analysen af seismisk aktivitet i området omkring atomkraftværket (klassificeret som en seismisk mellemaktiv region) og den sandsynlige maksimale seismiske aktivitet (bilag I til Kommissionens henstilling 2010/635/Euratom). Kommissionen opfordrer de ungarske myndigheder til fortsat at overvåge udviklingen af den videnskabelige viden om den seismiske aktivitet i området omkring atomkraftværket nøje, til at følge behørigt op på eventuelle konstateringer og til at underrette nabomedlemsstaterne og Kommissionen.

Kommissionen konkluderer derfor, at gennemførelsen af planen for bortskaffelse af radioaktivt affald i enhver form fra de to VVER-reaktorer i atomkraftværket Paks II i Tolna amt i Ungarn, hverken under normal drift eller i tilfælde af en ulykke med utilsigtet udledning af radioaktive stoffer til følge af den type og størrelse, som omhandles i de almindelige oplysninger, kan antages at ville medføre en sundhedsmæssigt betydelig radioaktiv kontaminering af en anden medlemsstats eller et tredjelands vande, jord eller luftrum, jf. de bestemmelser, som er fastsat i direktivet om grundlæggende sikkerhedsnormer (direktiv 2013/59/Euratom).

Udfærdiget i Bruxelles, den 8. august 2022. På Kommissionens vegne Kadri SIMSON Medlem af Kommissionen

(1) For eksempel skal der i henhold til traktaten om Den Europæiske Unions funktionsmåde foretages en yderligere vurdering af miljøforholdene. Kommissionen skal her blandt andet gøre opmærksom på bestemmelserne i direktiv 2011/92/EU om vurdering af visse offentlige og private projekters indvirkning på miljøet som ændret ved direktiv 2014/52/EU, på direktiv 2001/42/EF om vurdering af bestemte planers og programmers indvirkning på miljøet, på direktiv 92/43/EØF om bevaring af naturtyper samt vilde dyr og planter og på direktiv 2000/60/EF om fastlæggelse af en ramme for Fællesskabets vandpolitiske foranstaltninger.

(2) Bortskaffelse af radioaktivt affald skal forstås som »bortskaffelse af radioaktivt spild« som defineret i punkt 1 i Kommissionens henstilling 2010/635/Euratom af 11. oktober 2010 om anvendelse af Euratomtraktatens artikel 37 (EUT L 279 af 23.10.2010, s. 36).

(3) Rådets direktiv 2013/59/Euratom af 5. december 2013 om fastlæggelse af grundlæggende sikkerhedsnormer til beskyttelse mod de farer, som er forbundet med udsættelse for ioniserende stråling og om ophævelse af direktiv 89/618/Euratom, 90/641/Euratom, 96/29/Euratom, 97/43/Euratom og 2003/122/Euratom (EUT L 13 af 17.1.2014, s. 1).

(4) Rådets direktiv 2011/70/Euratom af 19. juli 2011 om fastsættelse af en fællesskabsramme for ansvarlig og sikker håndtering af brugt nukleart brændsel og radioaktivt affald (EUT L 199 af 2.8.2011, s. 48).